Αμρόζι μπιν Νουρχασίμ

Ο Αλί Αμρόζι μπιν Χατζί Νουρχασίμ (ινδονησιακά: Amrozi bin Nurhasyim, 1962-2008) γνωστός ως Αμρόζι, ήταν Ινδονήσιος ισλαμιστής τρομοκράτης. Μέλος της οργάνωσης Τζεμάα Ισλαμίγια, εκτελέστηκε το 2008 από τις ινδονησιακές αρχές, μετά τη σύλληψη και την ακόλουθη καταδίκη του εις θάνατον για τον πρωταγωνιστικό του ρόλο στις πολύνεκρες βομβιστικές επιθέσεις του 2002 στο Μπαλί. Λόγω της στάσης του κατά τη διάρκεια της δίκης και της φυλάκισής του, αποκλήθηκε από τα διεθνή ΜΜΕ ως ο «γελαστός βομβιστής».

 Βιογραφία 
Γεννήθηκε το 1962 στον οικισμό Τενγκουλούν της Ανατολικής Ιάβας και ήταν γόνος πολύτεκνης οικογένειας. Αδελφός του ήταν ο κατά δύο χρόνια μεγαλύτερός του - και επίσης τρομοκράτης - Χουντά μπιν Αμπντούλ Χακ, γνωστός κυρίως ως Αλί Γκουφρόν και Μούκλας, ο οποίος αποτελούσε το πρότυπό του. Ο Αμρόζι αναφέρεται ως άτομο χαμηλού μορφωτικού και πνευματικού επιπέδου. Κατά τα νεανικά του χρόνια δεν είχε ιδιαίτερη σχέση με τη θρησκεία, ενώ στα τέλη της δεκαετίας του 1980 μετανάστευσε για εργασιακούς λόγους στη Μαλαισία, όπου επανασυνδέθηκε με τον αδελφό του, Μούκλας. Στο διάστημα της παραμονής του στη Μαλαισία, επηρεάστηκε σημαντικά από τον Μούκλας, ο οποίος συνέβαλε στην μεταστροφή του Αμρόζι προς τον ακραίο ισλαμισμό. Ο Αμρόζι επέστρεψε στην Ινδονησία το 1991 και έκτοτε ζούσε στη γενέτειρά του, όπου εργαζόταν ως τεχνίτης.

Σύμφωνα με τον ίδιο, πριν την επίθεση του 2002 στο Μπαλί, είχε λάβει μέρος και σε άλλες τρομοκρατικές ενέργειες επί ινδονησιακού εδάφους, όπως εναντίον της πρεσβείας των Φιλιππίνων στην Τζακάρτα και σε σειρά βομβιστικών επιθέσεων κατά την παραμονή των Χριστουγέννων, πράξεις αμφότερες εντός του 2000.

Συνέβαλε σημαντικά στην προετοιμασία της επίθεσης στο Μπαλί, καθώς ανέλαβε την προμήθεια των εκρηκτικών υλών, συμμετείχε στην κατασκευή των βομβών και διέθεσε βαν ιδιοκτησίας του προκειμένου αυτό να παγιδευτεί με εκρηκτικά. Η επίθεση πραγματοποιήθηκε τη 12η Οκτωβρίου του ίδιου έτους και οδήγησε στον θάνατο τουλάχιστον 202 ανθρώπων, κατά κύριο λόγο Αυστραλών τουριστών.

Ο ίδιος, ο οποίος κατά την εκδήλωση της τρομοκρατικής ενέργειας βρισκόταν στη γενέτειρά του, συνελήφθη από τις αρχές στις 7 Νοεμβρίου του 2002 και κατά τη διάρκεια των ανακρίσεων, ομολόγησε τη συμμετοχή του στην επίθεση. Ακολούθως, τις επόμενες εβδομάδες συνελήφθησαν και άλλοι εμπλεκόμενοι, μεταξύ των οποίων και τα αδέλφια του Αμρόζι, Μούκλας και Αλί Ιμρόν.

Στη διάρκεια τόσο της δίκης του, όσο και της κάθειρξής του, ο Αμρόζι υιοθέτησε μια ειρωνική και επιθετική στάση, γεγονός που προκάλεσε αντιδράσεις και επιπλέον του προσέδωσε από τα διεθνή ΜΜΕ, τον χαρακτηρισμό του «γελαστού βομβιστή». Στην απολογία του, ήρθε σε αντιπαράθεση με τον Ιμάμ Σαμούντρα σχετικά με το ποιος είχε τον κύριο ρόλο στην οργάνωση της επίθεσης, υποστηρίζοντας για τον εαυτό του πως δεν διέθετε τις ικανότητες να ηγηθεί και να επωμιστεί το βάρος της οργάνωσης μιας επιχείρησης τέτοιου μεγέθους.

Τον Αύγουστο του 2003 ο Αμρόζι καταδικάστηκε σε θάνατο, ποινή που έλαβαν επίσης ο Μούκλας και ο Σαμούντρα. Ακολούθησε μια σειρά ενστάσεων των δικηγόρων των τριών καταδικασθέντων, οι οποίες ωστόσο απορρίφθηκαν. Εκτελέστηκε από κοινού με τον αδελφό του και τον Ιμάμ Σαμούντρα στις 9 Νοεμβρίου του 2008, γεγονός που προκάλεσε την αντίδραση ακραίων ισλαμικών κύκλων της χώρας.

 Παραπομπές 

Κατηγορία:Ινδονήσιοι
Κατηγορία:Ισλαμική τρομοκρατία
Κατηγορία:Εκτελεσθέντες